# **DECIZIA ETAPEI DE ÎNCADRARE**

## Nr. număr din 17.07.2017

**(PROIECT)**

Ca urmare a solicitării de emitere a acordului de mediu adresate de **SC PRACTIC OIL SRL**, cu sediul în Str. 1 MAI, Nr. 4, Zalău , Judetul Sălaj, , înregistrată la APM Salaj cu nr. 3278/07.06.2017, în baza:

* **Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;
* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,

autoritatea competentă pentru protecţia mediului APM Sălaj decide, ca urmare a consultărilor desfăşurate în cadrul şedinţei/şedinţelor Comisiei de Analiză Tehnică din data de 17.07.2017, că proiectul: **EXPLOATARE AGREGATE MINERALE SUB NIVELUL HIDROSTATIC PERIMETRUL NĂPRADEA SUD, COM. NĂPRADEA, JUD. SĂLAJ,**propus a fi amplasat în extravilanul com. Năpradea, albia majoră a râului Someș, mal stâng, jud. Sălaj, **se supune** **evaluării impactului asupra mediului şi se supune evaluării adecvate**.

 Justificarea prezentei decizii:

 I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

a) Proiectul se încadrează în prevederile HG nr. 445*/*2009 Anexa 2 la pct. 2, lit. a) - cariere, exploatări miniere de suprafaţă şi de extracţie a turbei, altele decât cele prevazute în anexa nr. 1;

b) Caracteristicile proiectului:

b1) mărimea proiectului: prin proiect se propune extragerea prin mijloace proprii a agregatelor minerale reprezentate de nisip şi pietriş, cantonate în albia majoră a râului Someş, mal stâng Lucrările se vor desfăşura într-un perimetru de exploatare în suprafaţă de 140 000 mp, iar capacitatea de producţie de 70.000 mc extras geologic/an, rezerva geologică 532.000 mc. Accesul în perimetrul de exploatare se va face din DJ 108A, pe un drum de exploatare balastrat cu lungimea de 1,5 km, drum ce aparține administrativ de comuna Someș Odorhei.

Lucrări miniere de pregătire: zăcământul prezintă copertă, solul vegetal nisipos prezent în acoperişul zăcământului cu grosimea de 2 m în volum de 280.000 mc va fi exploatat și utilizat pentru realizarea digului perimetral cu lungimea de 1600 m.

Exploatarea balastrului se va desfăşura prin aplicarea metodei de exploatare în fâşii direcţionale cu avansarea frontului perpendicular pe direcţia fâşiei. Lăţimea fâşiei de extragere va fi de 4 m, prin excavarea sub nivelul hidrostatic; adâncimea maximă de exploatare va fi de max. 7,5 m, până la cota +170 m. Exploatarea zăcământului de nisip şi pietriş se va face mecanizat cu utilaje terasiere (excavator) prin metoda de exploatare în fâşii direcţionale cu avansarea frontului perpendicular pe direcţia fâşiei.

b2) cumularea cu alte proiecte: nu este cazul;

b3) utilizarea resurselor naturale: extragerea unei rezerve minerale de pietriş şi nisip de (70.000 mc extras geologic/an);

b4) evacuarea apelor uzate: nu este cazul;

b5) producţia de deşeuri: deşeurile rezultate vor fi deşeurile menajere; acestea vor fi depozitate într-un recipient metalic și predate la firme autorizate de colectare;

- lucrările necesare organizării de şantier: datorită condiţiilor de amplasament existente, nu este necesară amenajarea unei organizări de şantier. Pentru necesitățile de folosință uzuală se va utiliza dotările existente în stația de sortare din aproprierea amplasamentului;

b6) emisiile poluante, inclusiv zgomotul şi alte surse de disconfort: în urma realizării proiectului propus pot rezulta emisii (pulberi şi gaze) în aer de la utilajele de extracţie şi transport; emisii în freaticul local, pierderi accidentale de produse petroliere şi uleiuri; poluarea solului cu produse petroliere prin excavarea şi vehicularea de agregate minerale; se vor respecta limitele prevăzute de normele în vigoare;

b7) riscul de accident, ţinându-se seama în special de substanţele şi tehnologiile utilizate: - riscuri tehnologice – nerespectarea tehnologiei de exploatare;

c) Localizarea proiectului:

c1) utilizarea existentă a terenului: proiectul presupune extracţia pietrişului şi nisipului în albia majoră a râului Someş; terenul aferent amplasamentului este situat în extravilan și are categoria de folosință fâneață și pășune, conform certificatului de urbanism nr. 13 din 31.05.2017 emis de Primăria Comunei Năpradea. Amplasamentul este situat la o distanţă de peste 2,5 km depărtare de cea mai apropiată locuinţă;

c2) relativa abundenţă a resurselor naturale din zonă, calitatea şi capacitatea regenerativă a acestora: impactul activităţii de exploatare asupra asupra solului, a florei şi faunei, prin generarea de zgomot, vibraţii, descopertarea solului vegetal şi exploatarea de nisip şi pietriş;

c3) capacitatea de absorbţie a mediului, cu atenţie deosebită pentru:

- zonele umede: râul Someş, deoarece extracţia pietrişului şi nisipului se va realiza din albia majoră a râului Someş; manipularea carburanţilor şi a uleiurilor pentru utilaje se va face în locuri special amenajate în afara ariei protejate, pentru a evita eventualele scurgeri accidentale;

- zonele costiere: nu este cazul;

- zonele montane şi cele împădurite: nu este cazul;

- parcurile şi rezervaţiile naturale: nu este cazul;

- ariile clasificate sau zonele protejate prin legislaţia în vigoare: *Aria Specială de Protecție Acvifaunistică –* Cursul Mijlociu al Someşului ROSPA0114; amplasamentul proiectului se află în interiorul ariei;

- zonele de protecţie specială, ...: nu este cazul;

- ariile în care standardele de calitate a mediului stabilite de legislaţie au fost deja depăşite: nu este cazul;

- ariile dens populate: în zonă nu sunt obiective de interes public sau arii dens populate;

- peisajele cu semnificaţie istorică, culturală şi arheologică: nu este cazul.

d) Caracteristicile impactului potenţial:

Se iau în considerare efectele semnificative posibile ale proiectelor, în raport cu criteriile stabilite la pct. I, cu accent deosebit pe:

d1) extinderea impactului, aria geografică şi numărul persoanelor afectate: albia majoră a râului Someş, comuna Năpradea, extravilan; lucrările se vor desfăşura într-un perimetru de exploatare în suprafaţă de 140 000 mp;

d2) natura transfrontieră a impactului: nu este cazul;

d3) mărimea şi complexitatea impactului: potenţial impact semnificativ asupra tuturor factorilor de mediu: *impactul zgomotului şi vibraţiilor* produse de transportul agregatelor, lucrări şi măsuri pentru prevenirea/reducerea impactului; potenţialul *impact asupra* *aerului* datorat de emisiile de gaze de la utilajele utilizate şi pulberi datorate exploatării şi transportului; potenţialul *impact asupra solului şi subsolului* prin antrenarea de suspensii şi produse petroliere accidental; potenţial *impact asupra zonelor de locuit*, prin emisiile de poluanţi în aer, sol, ape subterane, zgomot şi vibraţii; potenţial impact semnificativ *asupra biodiversităţii*; evaluarea şi prezentarea riscurilor naturale şi tehnologice cauzate de proiectul propus;

d4) probabilitatea impactului: potenţial impact semnificativ asupra factorilor de mediu, nu se cunoaşte probabilitatea impactului;

d5) durata, frecvenţa şi reversibilitatea impactului: nu se cunoaşte.

II. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

a) proiectul propus intră sub incidenţa art. 28 din O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, deoarece amplasamentul se află situat în *Aria Specială de Protecție Acvifaunistică –* Cursul Mijlociu al Someşului ROSPA0114 în extravilanul comunei Năpradea, albia majoră a râului Someş, coordonatele Stereo 70 ce delimitează amplasamentul sunt următoarele:

|  |  |  |
| --- | --- | --- |
| Nr. punct | X | Y |
|  |  |  |
| 1. | 649.996 | 370.297 |
| 2. | 650.040 | 370.300 |
| 3. | 650.222 | 370.528 |
| 4. | 650.303 | 370.658 |
| 5. | 650.316 | 370.683 |
| 6. | 650.341 | 370.739 |
| 7. | 650.340 | 370.772 |
| 8. | 650.318 | 370.805 |
| 9. | 650.278 | 370.819 |
| 10. | 650.225 | 370.820 |
| 11. | 650.136 | 370.820 |
| 12. | 649.965 | 370.850 |
| 13. | 649.904 | 370.869 |
| 14. | 649.915 | 370.792 |
| 15. | 649.971 | 370.590 |

b) Suprafaţa perimetrului de exploatare este de 140 000 mp. Caracteristicile generale ale sitului sunt caracterizate de următoarele clase de habitate: râuri, lacuri 2 %; culturi (teren arabil) 22 %; păşuni 14 %; alte terenuri arabile 10 %; păduri de foioase 52 %;

Perimetrul de exploatarea care face obiectul PP este inclus în habitatul păşuni în proporţie de 100 %.

Situl este important pentru populaţiile cuibăritoare de *cristel de câmp (Crex crex)*, *ciocârlie de pădure (Lulluta arborea)*, *ghionoaie sură (Picus canus)*, *ciocănitoarea de stejar (Dentrocopos medius)*, *sfrâncioc roşiatic (Lanius collurio)*, *sfrâncioc cu fruntea neagră (Lanius minor)*, *viespar (Pernis apivorus)*, şi *acvila mică (Hieraaetus pennatus)*. În zona studiată predomină morfologic lunca Someşului, aceasta fiind o zonă deschisă în imediata vecinătate a râului Someş la cca. 70 m la vest şi 300 m la nord, aceste zone fiind destinate cu precădere agriculturii, reprezentând un habitat prielnic pentru *cristelul de câmp* şi este o zonă importantă de cuibărit pentru *sfrânciocul cu fruntea neagră.*

c) La ora actuală pentru ROSPA0114 nu a fost elaborat un Plan de management sau orice fel de document în care să fie stabilite obiective de conservare.

d) Evaluarea semnificaţiei impactului se realizează în baza unui set de criterii stabilite prin OM nr. 19/2010 ce face trimitere la o serie de atribute cuantificabile.

Activităţile care pot avea impact asupra populaţiilor de păsări din sit ar putea fi:

- tratarea culturilor agricole cu diferite substanțefitosanitare de pe terenurile agricole învecinate;

- zone cu impact negativ datorat impurificării cu poluanţi a solului, subsolului şi a apei;

- activitatea de extragere, încărcare şi transport a balastrului cu ajutorul utilajelor terasiere;

Acest sit găzduieste efective importante ale unor specii de păsări protejate din următoarele categorii:

- număr de specii din anexa 1 a Directivei păsări a consiliului 2009/147/EC: 20;

- număr de alte specii cu migraţie regulată nementionate în anexa I a Directivei Consiliului 2009/147/EC: 46;

La ședința CAT din data de 17.07.2017 au fost solicitate de către membrii CAT, următoarele acte/avize:

* clasa de calitate pentru scoaterea din circuitul agricol OSPA;
* act de reglementare Apele Române.

Prezentul act nu exonerează de răspundere titularul, proiectantul si/sau constructorul în cazul producerii unor accidente în timpul execuţiei lucrărilor sau exploatării acestora.

 Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

**DIRECTOR EXECUTIV,**

**dr. ing. Aurica GREC**

Şef Serviciu Avize, Acorduri, Autorizații,

ing. Gizella Balint

Întocmit,

ing. Georgiana Jula